คลังขยับถกเก็บภาษีน้ำหวาน
ปลัดคลังเรียกกรมสรรพสามิตและ สศค.ถกหาทางเก็บภาษีน้ำหวานชาเขียว กาแฟสำเร็จรูป
23 พ.ค. 2559

ปลัดคลังเรียกกรมสรรพสามิตและ สศค.ถกหาทางเก็บภาษีน้ำหวานชาเขียว กาแฟสำเร็จรูป
นายสมชัย สัจจพงษ์ ปลัดกระทรวงการคลัง เปิดเผยว่า จะเรียกกรมสรรพสามิตและสำนักงานเศรษฐกิจการคลัง (สศค.) มาหารือการเก็บภาษีน้ำหวานตามข้อเสนอของสภาขับเคลื่อนการปฏิรูปประเทศ (สปท.) เพื่อดูแลสุขภาพผู้บริโภคเพราะการรับประทานหวานมีผลการศึกษาทางการแพทย์ว่าไม่เป็นผลดีกับสุขภาพ
อย่างไรก็ตาม ต้องศึกษาข้อเสนอของ สปท.ที่ให้เก็บภาษีเครื่องดื่ม เช่น ชาเขียว กาแฟ และน้ำผลไม้ หากมีความหวานไม่มากให้เก็บภาษีในอัตรา 20% และหากมีความหวานมากให้เก็บภาษี 25% จะทำได้หรือไม่ และต้องเป็นธรรมกับผู้เสียภาษี เพราะอาจจะอ้างได้ว่าหากเก็บภาษีน้ำหวานและทำไมไม่เก็บภาษีของหวาน ซึ่งไม่ดีต่อสุขภาพเช่นกัน
นายสมชัย กล่าวว่า การเก็บภาษีน้ำหวานที่ผ่านมาทางกรมสรรพสามิตได้มีการศึกษาเตรียมความพร้อมไว้แล้ว เริ่มต้นการเก็บภาษีน้ำหวานชาเขียว กาแฟ และน้ำผลไม้ จะง่าย เพราะเป็นเครื่องดื่มที่ต้องขึ้นทะเบียนกับกรมสรรพสามิตอยู่แล้ว แต่ต้องมาศึกษาให้รอบด้านอีกครั้งว่าจะเก็บภาษีสินค้าตัวไหนบ้าง อัตราภาษีเท่าไร และให้เกิดความเป็นธรรมกับผู้เสียภาษี
สำหรับการเก็บภาษีที่ดินและสิ่งปลูกสร้าง หลังจากคณะรัฐบาลตีเรื่องกลับมาให้กระทรวงการคลังศึกษาทำกฎหมายลูกเพิ่มเติม ตอนนี้ได้มีการเสนอให้นายอภิศักดิ์ ตันติวรวงศ์ รมว.คลัง พิจารณาแล้วเพื่อนำเสนอให้คณะรัฐมนตรี (ครม.) พิจารณาอีกครั้ง
ทั้งนี้ แผนการปฏิรูปภาษีของกระทรวงการคลังที่ผ่านมา มีการเก็บภาษีมรดก ปรับโครงสร้างภาษีบุคคลธรรมดา และอยู่ระหว่างเสนอเก็บภาษีที่ดินและสิ่งปลูกสร้าง เก็บภาษีน้ำหวาน ภาษีสิ่งแวดล้อม และการเก็บภาษีโทรคมนาคม ที่กรมสรรพสามิตรับผิดชอบ ซึ่งคาดว่ารัฐบาลชุดนี้จะทยอยพิจารณาภาษีดังกล่าวออกมา